# **Co-chomhairleachadh Poblach - Ùrachaidhean don Stiùireadh Reachdail air Foghlam Gàidhlig**

Tha Bòrd na Gàidhlig a’ moladh gun tèid an Stiùireadh Reachdail air Foghlam Gàidhlig ùrachadh agus tha e a’ sireadh fios air ais mun dreachd seo mus tèid fhoillseachadh gu h-oifigeil agus mus tèid aontachadh.

Tron cho-chomhairleachadh, cruinnichidh Bòrd na Gàidhlig beachdan luchd-ùidh air an Stiùireadh Reachdail ùraichte airson foghlam Gàidhlig.

Dh’fhaodte gun atharraich an Stiùireadh às dèidh do dh’achdachadh nam Bilean seo a tha Pàrlamaid na h-Alba a’ sgrùdadh an-dràsta:

* [Bile an Fhoghlaim (Alba)](https://www.parliament.scot/bills-and-laws/bills/s6/education-scotland-bill)
* [Bile nan Cànan Albannach](https://www.parliament.scot/bills-and-laws/bills/s6/scottish-languages-bill)

**Dè th’ anns an Stiùireadh Reachdail airson Foghlam Gàidhlig?**

Tha an Stiùireadh Reachdail airson Foghlam Gàidhlig air ullachadh le Bòrd na Gàidhlig fo Earrann 9 de dh’[Achd na Gàidhlig (Alba) 2005](http://www.legislation.gov.uk/asp/2005/7) agus tha dà phàirt ann. Ann am Pàirt 1 tha stiùireadh ann a tha gu sònraichte co-cheangailte ri Achd an Fhoghlaim (Alba) 2016 agus mu phròiseas nan tagraidhean airson foghlam bun-sgoile tron Ghàidhlig (FBG) agus an dleastanas a th’ air ùghdarrasan foghlaim gus taic a thoirt do dh’fhoghlam Gàidhlig agus a chur air adhart. Ann am Pàirt 2 tha stiùireadh a bharrachd ann co-cheangailte ri mar a thèid foghlam Gàidhlig a lìbhrigeadh ann an sgoiltean. Tha an co-chomhairleachadh seo a’ buntainn ri Pàirt 2 a-mhàin

**Carson a tha an lèirmheas seo a’ tachairt?**

Tha an lèirmheas ag amas air an Stiùireadh làithreach a neartachadh, a’ toirt seachad mìneachadh air na diofar eileamaidean ann am foghlam Gàidhlig ann an Alba agus a’ toirt seachad stiùireadh gus dòigh lìbhrigidh chunbhalach a stèidheachadh. Feumar cuideachd dèanamh cinnteach gu bheil an Stiùireadh fhathast buntainneach agus iomchaidh agus gu bheil an t-susbaint farsaing agus soilleir don a h-uile neach-ùidh. Tha e na thargaid foghlaim ann am [Plana Nàiseanta na Gàidhlig 2023-28](https://www.gaidhlig.scot/wp-content/uploads/2023/12/FINAL_BnG_National_Gaelic_Language_Plan_GAELIC.pdf).

*“Thèid an Stiùireadh Reachdail airson Foghlam Gàidhlig ath-sgrùdadh agus an uair sin thèid a bhrosnachadh gu farsaing taobh a-staigh saoghal foghlam na h-Alba gus dèanamh cinnteach gu bheil a h-uile duine a tha an sàs ann am FtG a’ cumail ris na prionnsabalan ann.”*

**Com-pàirteachadh ron cho-chomhairleachadh**

Chuir Bòrd na Gàidhlig Buidheann Fòcais Nàiseanta air bhonn air an Stiùireadh Reachdail airson Foghlam Gàidhlig agus chaidh coinneamh a chumail san Dùbhlachd 2022 gus beachdachadh air na prìomh chuspairean. Chaidh clàr a chuir ri chèile le geàrr-chunntas air na diofar chuspairean agus de na molaidhean a chaidh a comharrachadh le buidhnean fòcais. Chaidh seo a chuairteachadh gu riochdairean aig Foghlam Alba, Riaghaltas na h-Alba, Comann nam Pàrant agus Sgoil Ghàidhlig Ghlaschu airson tuilleadh beachdachaidh.

**Sgrìobhainnean co-cheangailte ris a’ cho-chomhairle seo**

1. An tionndadh làithreach den Stiùireadh Reachdail air Foghlam Gàidhlig air fad
2. An tionndadh ùr a thathar a’ moladh den Stiùireadh Reachdail
3. An tionndadh ùr a thathar a’ moladh den Stiùireadh Reachdail le atharrachaidhean tracaichte

Tha sinn air suirbhidh a chruthachadh gus beachdan a chruthachadh mu na h-atharrachaidhean a thathar a’ moladh agus gheibhear aig bonn na duilleige seo i. Bidh a’ cho-chomhairle seo fosgailte gu 5f, air Diardaoin 17 Giblean 2025

**Às dèidh na co-chomhairle**

Nuair a tha sinn air na beachdan uile a chruinneachadh agus air beachdachadh orra, cuiridh sinn crìoch air an dreach sgrìobhainn stiùiridh a thèid a chur gu Ministear na h-Alba airson aonta an uair sin.

Tha sinn ag amas air an fhreagairt againn fhoillseachadh sa Chèitean 2025, a’ gabhail a-steach geàrr-chunntas air na beachdan a fhuaireadh. Nuair a tha an stiùireadh air aontachadh, foillsichidh Bòrd na Gàidhlig an sgrìobhadh stiùiridh ùr air an làraich-lìn againn.

## **Ceistean**

1.Ainm

2.A bheil sibh a’ freagairt mar neach fa leth no às leth buidhne?

2a. Dè am buidheann?

3. Anns an earrainn seo den cho-chomhairleachadh bu mhath leinn gun innis sibh dhuinn gu dè an ìre a tha sibh ag aontachadh gu bheil na h-atharraichean a thathar a’ moladh air na h-earrannan a leanas ann am Pàirt 2 a’ toirt piseach air an stiùireadh co-cheangailte ri solar foghlam Gàidhlig ann an sgoiltean sna raointean a leanas;

1. A’ Gluasad Eadar Ìrean ann am Foghlam tron Ghàidhlig
2. Tràth-ionnsachadh agus Cùram-chloinne na Gàidhlig
3. Foghlam Bun-sgoile tron Ghàidhlig
4. Foghlam Àrd-sgoile tron Ghàidhlig
5. Teisteanasan ann am Foghlam Gàidhlig
6. FtG agus Achd nan Sgoiltean (Co-Chomhairleachadh) (Alba) 2010
7. Gàidhlig agus am Modh-oideachaidh 1+2 Chànan
8. Feallsanachd agus Àrainneachd na Sgoile
9. Feuman Taice a Bharrachd ann am FtG
10. Teicneòlas Fiosrachaidh is Conaltraidh ann am FtG
11. Ceannas agus Planadh ann am Foghlam Gàidhlig
12. Ionnsachadh Proifeiseanta Fad-beatha Dreuchdail ann am Foghlam Gàidhlig
13. Co-chonaltradh ri Teaghlaichean le Clann ann am Foghlam Gàidhlig
14. Meud nan Clasaichean ann am FtG
15. Sgìrean-sgoile FtG is Stiùireadh airson Àiteachan a Ghleidheadh do Sgoilearan
16. A’ Trusadh is a’ Gleidheadh Luchd-teagaisg ann am FtG
17. Maoineachadh airson Foghlam Gàidhlig

4. A bheil beachd sam bith eile agaibh mun Stiùireadh ùraichte?